《王君泽以白叠扇求诗》
明代·龚诩

王郎手持白叠扇，过我草堂求作歌。作歌鄙俚岂足道，巴唱吴歈争不多。

此扇骨格能抱节，配以楮生如玉雪。卷舒自我付等閒，用舍繇人不须说。

冬则守寒归箧笥，夏则招凉解炎热。君不见齐纨出入君怀袖，晚景可怜中道绝。

我歌此扇止于斯，莫羡团圆似秋月。诸君诸君听我歌，昔人解此唯东坡。

一朝饱吃惠州饭，富贵一场春梦婆。

作者简介：龚诩（1381～1469）明代学者。一名翊，字大章，号纯庵，南直隶苏州府昆山（今属江苏）人。建文时为金川门卒，燕兵至，恸哭遁归，隐居授徒，后周忱巡抚江南，两荐为学官，坚辞，有《野古集》。